
			PROLOG

			NÅTID, ÅTTE MÅNEDER TIDLIGERE

			Smerten skjøt som et lyn nedover armen, den ilte opp til kjeven og brant nedover venstre side av kroppen. Amber Marrak kom til seg selv og lurte litt forvirret på om hun hadde drømt smerten, eller om noe forferdelig hadde skjedd, som for eksempel et jordskjelv. Det solfylte soverommet så ut som det pleide, men hun kunne ikke bevege seg. Etterdønningene av den grufulle smerten holdt henne naglet til sengen. 

			Hun prøvde på ny å sette seg opp, mer forsiktig denne gangen, men smertene var like sterke. Og høyre arm var ikke samarbeidsvillig. Hun var alene i London-leiligheten; Patrick var på oppdrag i utlandet.

			Det neste som slo henne, var at hun ikke ville rekke øvingen med orkesteret. Hun måtte være der, for i kveld skulle hun lede strykerne i Londons Royal Albert Hall.

			Hva er det som skjer? Hun prøvde å løfte hodet for å se nedover armen, men smerten kom tilbake, og hun skrek ut i ren refleks. Hvor er telefonen?

			Den var satt til å ringe klokka åtte, men hun hadde det med å dytte den ned fra nattbordet. Ved å flytte blikket rundt og vri hodet noen smertefulle centimeter fikk hun øye på den. Den lå helt ute på kanten, men den var der. Sakte, og med smertene ilende gjennom seg, beveget hun høyre hånd mot den, tok tak i den og førte den rolig over ansiktet. Klokka var fire minutter over åtte, på det som var en av de viktigste dagene i yrkeskarrieren: en TV-sendt konsert med kongelige til stede. Hun fortsatte å holde telefonen over ansiktet, men hun så den knapt gjennom sløret av smertetårer. Så ringte hun.

			Tre timer senere ventet Amber på resultatene av en detaljert MR-undersøkelse av nakken og armene. Ord som «livstruende» og «skjebnesvanger» var blitt brukt, og moren var på vei til London fra Atlanterhavsøyene: tre flyreiser og en taxitur gjennom London, som ville ta det meste av dagen. De smertestillende midlene hun hadde fått, gjorde henne kvalm, og de kvalme­stillende gjorde henne søvnig.

			«Hva skjer?» Den milde stemmen tilhørte Kerry, hennes eldste venninne og kollega i orkesteret. Amber åpnet øynene der hun lå i sykehussengen.

			«Det er det vi skal finne ut av», lød en eldre kvinnestemme. «Amber?»

			Amber prøvde å bevege hodet, men oppdaget at hun ikke kunne det. Nakken var fastspent i et eller annet, og det gjorde vondt. Hun hadde også en oksygenmaske over ansiktet. Hun strittet imot, og den skarpe smerten for gjennom henne igjen, knapt dempet av medisinene.

			«Ligg helt stille», sa kvinnen og dukket opp i det slørete synsfeltet. Hun så vennlig ut. Smilet var ekte. «Å, der er du, du har vært borte litt. Hva husker du?»

			«Smerter», sa Amber hest før hun innså at hun var tørr i munnen og ikke hadde snakket på en stund. Hun kremtet. «Jeg hadde forferdelige smerter da jeg prøvde å bevege meg i morges.»

			«Vi avventer en grundig analyse av MR-bildene du tok, men det ser ut til at du har en skiveprolaps i nakken. Vi må forhindre at skiven sklir helt ut og skader nervene til armene og resten av kroppen.»

			«Kommer …» Amber tenkte seg fort om. «Kommer jeg til å trenge fysioterapi eller nakkekrage?»

			Kvinnen lo, men latteren var ikke uvennlig «Begge deler. Men først må du opereres. Vi kan ikke bare la det være slik. Det kan bli mye, mye verre hvis vi ikke gjør noe med det nå.»

			«Opereres? Og hva mener du med verre?»

			Hva om jeg ikke kan spille? Tanken var like sjokkerende og vond som selve smerten. Hun prøvde å løfte armene litt, men fikk det ikke til. Smerten kom tilbake, den ilte gjennom hele kroppen, og hun skrek til.

			Tårene rant, hun ble våt på ørene og nakken innenfor kragen, og Kerry sto der med et papirlommetørkle. «Snyt deg», sa hun med praktisk vennlighet og tørket snørr og tårer. 

			«Moren din er på vei. Hun har nok landet nå. Forhåpentligvis rekker hun det.» 

			«Rekker det?» hvisket Amber.

			«Å komme hit før hasteoperasjonen», sa Kerry. «De setter sammen et team til ære for deg nå.»

			«Vil jeg» … tanken var nesten for stor å håndtere … «kunne spille igjen?»

			«Men kjære deg, nå må vi først sørge for at du kan gå igjen og tisse selv», sa Kerry og prøvde å høres lett og ertende ut, men øynene var fylt av tårer.

			«Jeg må spille», sa Amber hest. Ingenting var viktigere enn det.

			Kerrys nøttebrune øyne ble mørkere. «Jeg vet det», sa hun, med stemmen full av den samme lidenskapen hun la i musikken. «Ikke vær redd, Amber, jeg skal ikke la dem glemme hvor viktig det er for deg.»

			NÅTID, 2. OKTOBER

			Amber Marrak sto og så inn gjennom døråpningen på det røykskadde vesle huset. Hun befant seg i en liten bakgård innenfor en blå port, halvveis opp i Warren Lane som gikk fra den brosteinsbelagte kaia og opp. I bakgården skilte det brente huset seg ut fra de tre pastellfargede nabohusene. Alle var plassert rundt en gårdsplass full av blomsterpotter. Husene så gamle ut, veggene hadde begynt å sige litt, som om de slappet av og skulle til å sette seg ned. Flere vinduer sto på gløtt og slapp oktobersolen og den milde høstluften inn.

			Den hvite malingen på Beehive Cottage hadde enten flasset av eller fått bobler av den brennende heten. Det var slått planker foran vinduene på forsiden, døren sto åpen, og musikk strømmet ut. Det var ikke engang god musikk: Det var en forferdelig trommerytme og en stemme som overdøvet den.

			Amber lot bagene hun hadde slept med seg opp bakken, ligge. Hun la hånden, som var tynn og blek etter operasjonen, på dørklinken og lente seg mot karmen. Så strøk hun det mørke, glatte håret bort fra øynene og ropte: «Hallo?»

			Musikken ble slått av og erstattet av en ubehagelig stillhet. Det svartbrente rommet stinket etter brannen, og elektriske ledninger hang løst. Gulvet var ikke stort mer enn noen forkullede planker og bjelker, men en sti av stillaser og planker strakte seg til rommet innenfor.

			«Å, hei», sa en mann på hennes egen alder, i midten av tjueårene, som balanserte på en av plankene i døråpningen. «Kan jeg hjelpe deg med noe?» Han skjøv hjelmen opp og avslørte et skittent ansikt og røde krøller. Han var slank, men fylte døråpningen, og var mye høyere enn henne.

			«Jeg heter Amber Marrak», sa hun og håpet at han hadde fått meldingene faren hennes hadde sendt. «Jeg er her for å hjelpe til med restaureringen.»

			«Jeg vet hvem du er», sa han med et ironisk smil. «Jeg er Ben Kevell, snekkeren. Jeg trodde du var musiker.»

			«Ja, jeg er det», sa hun og så opp i taket. Himlingen hadde falt ned noen steder, biter av gips hang i det som så ut som heste­hår. Bjelkene under så solide ut, selv om de var blitt svarte av varme og røyk. «Jeg har tatt meg litt fri», sa hun kort. Hun ville ikke snakke om skaden, så hun gikk ut på en av plankene. «Kan jeg komme inn?»

			«Det er ditt hus», sa han og forsvant inn i det andre rommet. «Vær forsiktig», ropte han. «Det ligger en hjelm i vinduskarmen.»

			Da øynene hadde vent seg til at det kun kom litt dagslys inn gjennom panelet over vinduet, så hun at rommet var kvadratisk. Til venstre var det en enorm peis som dekket det meste av veggen, og vinduet til høyre for henne og den lille døren bakerst i rommet var svartbrent. Hun satte hjelmen på hodet.

			«Det er familiens hus, ikke mitt», sa hun og kikket inn i neste rom.

			Det hadde vært et kjøkken; på et avskallet linoleumsgulv sto det et smeltet kjøleskap og noen brente kjøkkenmaskiner. Da hun fikk se den gamle komfyren, som nå sto midt i rommet, skjønte hun at huset hadde vært gammelt og nedslitt, og at det nok var derfor hun aldri hadde vært her. Hun husket at moren hadde sagt at de hadde hatt sesongarbeidere boende her i et par år, men ikke i de seneste årene. Da hun hadde sagt at hun trengte å komme seg bort en stund, hadde faren foreslått at hun kunne ta på seg prosjektet som avkobling. Han trodde huset bare trengte nytt kjøkken og bad og litt flikking her og der – han hadde kanskje ikke vært her selv. Heldigvis hadde det stått tomt da et eller annet, kanskje lynet, forårsaket brannen.

			«Hvorfor river vi det ikke og bygger et nytt hus?» spurte hun idet hun bøyde seg forsiktig innunder den skjeve bakdøren. Fra døren hang det et spindelvev som også var svart av sot. Utenfor var det en hage med murvegger rundt. Den var full av avfallssekker.

			«Det er vernet», sa han. «Og ligger i et verneverdig område. Dessuten er det tre hundre år gammelt.»

			«Er det bad i huset?»

			«Toalett og vask i bakhagen», sa han mens han gned seg på pannen og gjorde den enda svartere av sot, så hun måtte le. «Det ble ikke bedre, skjønner jeg?» sa han med et motvillig smil. «Med mindre du er murer eller snekker, skjønner jeg ikke hva du kan gjøre for å hjelpe til.» Han så ned på henne og smilte skjevt. «Du ser lettere ut enn avfallssekkene, som må slepes ned til kaia og båten.»

			«Jeg er sterkere enn jeg ser ut til», sa hun og viste muskler med den friske armen. «Uansett er faren min fornøyd hvis jeg bare har overoppsyn og hjelper til der jeg kan. Jeg trenger noe å gjøre.» Hun vred på venstre håndledd, kjente smerten allerede. Hun kunne ikke bo på samme sted som Patrick, ikke etter at hun hadde avlyst bryllupet. «I første omgang kan jeg hente litt kaffe til oss», tilbød hun. 

			«Da kan du gå til Quay Café. Si at Ben vil ha påfyll», sa han før han snudde seg for å sette på musikken igjen. «Den ligger nede ved vannet.»

			Hun løftet hånden og skulle til å be ham om å skru ned, men hun ville ikke irritere ham. Hun kjempet med seg bagasjen gjennom stuen og plasserte alt ved foten av den smale trappen med svidde tepperester her og der før hun gikk gjennom bakgården, ut i brosteinsgaten og ned Warren Lane mot kaia.

			Alle husene var malt i forskjellige farger, fra knall til pastell, en blanding av ulike epoker og stiler. Sommeren hadde beæret dem med et siste besøk, og en lett oktobervind fulgte henne ned til den lille raden med butikker og restauranter langs kaia.

			Noen få fiskebåter lå fortøyd. De duvet på høyvannet hun selv nettopp hadde kommet inn med. Lenger ut lå kanskje førti eller femti yachter i fortøyningsbøyene sine i det som var feriesesongens siste uker. I den ene enden av kaia lå en stor, flott pub kalt Island Queen, med et bilde av et fiskefartøy på. Foran den lå en slipp full av joller og kajakker. Over taket på puben kunne hun se kirkespiret. I den andre enden av det brosteinsbelagte kaiområdet lå en rekke gamle hus, tett i tett, alle i forskjellige størrelser. Blant dem var det en delikatessebutikk, et kunstgalleri, en gavebutikk og en kafé. Hun husket vagt at hun hadde spist is der som barn, men den var malt i en pen grønn og hvit farge, ikke den blå hun husket.

			Døren var full av plakater for lokale arrangementer og grupper. Den største var en shanty-konsert for å samle inn penger til medisinsk behandling for en gutt. Gutten var vakker, kanskje seks eller syv år gammel, og smilte til fotografen med store øyne og rødbrunt hår. Hun kjente ham igjen, det var det samme barnet som var blitt båret om bord på den lille fergen av foreldrene sine, med bagasje og en spesiell rullestol, ved St. Brannock’s. Hun hadde forstått av kapteinens samtale med faren at gutten hadde vært flere uker i London for å gjennomgå en operasjon. Det fikk det til å klø i arret på hennes egen hals.

			Døren til Quay Café sto åpen, og innenfor var det et rustikt og åpent rom hvor vegger var fjernet for å gi plass til et titall umake bord. En glassdør førte ut via en trapp hvor det sto potter med blomster på hvert trinn. Det var sjarmerende og en lettelse å besøke et sted hvor trolig ingen visste hvem hun var. 

			Hun gikk bort til disken, og en kvinne stakk hodet inn fra kjøkkenet. «Finn et bord, så kommer jeg og tar bestillingen din», sa hun og svingte med hestehalen. «Inne eller ute? Vi har noen bord i solen, oppe i hagen.»

			«Jeg skulle egentlig bare kjøpe kaffe til å ta med …» Hun nølte. Hun hadde kommet så tidlig at hun ikke hadde rukket å spise frokost. «Faktisk hadde det vært fint å sitte ute. Kan du holde av et bord til to? Jeg må bare hente noen … Det tar ti minutter.» Hun løp tilbake til huset.

			Ben sto og hamret på bakveggen med en slegge, og hun måtte passe på å rope mellom slagene. Han var kanskje slank, men han løftet det tunge verktøyet uten problemer. «Hei!» ropte hun.

			Han snudde seg for å se på henne og tok av seg hodetelefonene og vernebrillene. «Ingen kaffe?»

			«Jeg tenkte jeg kunne spandere frokost», sa hun. «Og så kan vi snakke om jobben. For jeg skal hjelpe til.»

			Han tørket hendene på jeansen, ristet støv fra T-skjorten og la fra seg slegga. «Dette er bare fordi jeg vil ha et av Quay Cafés legendariske baconsmørbrød», sa han etter en pause. «Og du har rett. Jeg tror vi må snakke sammen.»

			Da de gikk ned til kafeen, la hun merke til hvor skitten han var. Han hadde sot i ansiktet, gipsstøv i håret og hånd­avtrykk på alle klærne.

			«Jeg ba om et bord i hagen», sa hun og studerte ham fra topp til tå.

			«Det var nok lurt», sa han og lo mens han så ned på klærne sine. «Men de er vant til at jeg drysser gips overalt.»

			Amber gikk gjennom kafeen, til trappen og opp i hagen.

			Som en som hadde vokst opp på en middelaldersk herregård med en berømt botanisk hage, satte hun pris på kombinasjonen av formell beplantning og viltvoksende natur som skapte et idyllisk uteområde. Da besteforeldrene drev West Island Manor, hadde hagene vært en fantastisk lekeplass for Amber, som var deres eneste barnebarn. Men da hun var ni år, forandret alt seg, og foreldrene flyttet til herregården for å drive de populære feriehusene og prøve å gjøre herregårds­hotellet lønnsomt etter en gedigen arveavgift. Amber var bortreist på musikkskoler store deler av tiden, men øya føltes alltid som hjemme, selv om hun stadig forventet å støte på bestefaren med hekksaksene sine rundt hver sving. Hans bortgang hadde tilført en stille tristhet til utforskingen av stiene og utsiktspunktene, og det var ikke lenger det samme å stryke hendene over apeskrekk-trærne han hadde vært så glad i.

			Murene som omkranset kaféhagen, var dekket av espalierer, hvor grenene fortsatt var tunge av epler og pasjonsfrukt. Klatre­rosene hang med hodet og spredte både duften og kronbladene sine rundt mellom bordene. På ett bord lå det menyer og en bestikkkurv, de andre var tomme. På en laminert løpeseddel på bordet var det bilde av den samme søte gutten.

			«Jeg så den lille gutten i morges, på fergen», sa hun og tok den opp. «Han så veldig trøtt og syk ut.»

			«Ja, de prøver å samle inn penger til en spesiell strålebehandling. Han er sønnen til fetteren min. Kai.» Han lente løpeseddelen mot bestikkurven. «Hva synes du om kafeen?»

			«Kjempefin», sa hun og pustet inn duften av nyklipt lavendel og de nesten visne rosene.

			«Den har nettopp åpnet», sa han og så seg rundt mens han satte seg. «Om en halvtime er det fullt her.» Han smilte, og tennene var veldig hvite mot det skitne ansiktet da han så opp på kvinnen Amber hadde møtt tidligere. «Hei, Lucy. Amber Marrak skal spandere baconsmørbrød på arbeideren sin.»

			Mens Lucy noterte seg bestillingen, var Amber rasende for måten han nettopp hadde snakket om henne på. Og hun hadde helst sett at han ikke ropte navnet hennes ut over øyene akkurat nå.

			«Hei», sa hun til Lucy. «Jeg heter Amber og skal jobbe her sammen med Ben i noen uker.»

			Lucy hevet øyenbrynet, men sa ingenting. «Hva vil du ha?»

			Amber valgte eggerøre og en kopp te, mens Ben bestilte en stor kaffe til smørbrødet sitt. Da Lucy gikk sin vei, vendte Amber seg mot Ben, men han kom henne i forkjøpet.

			«Vi må få avklart en ting», sa han og lente seg tilbake i stolen. «Du skal ikke hjelpe meg, for jeg kan ikke komme på noe en ufaglært person faktisk kan gjøre. Faren din ba meg holde øye med deg.»

			«Hva? Men …»

			«Jeg vet hvem du er, og jeg vet hva som har skjedd», sa han og så på henne med to lysegrønne øyne som boret seg inn i hennes blå. Han løftet hendene. «Jeg dømmer deg ikke, jeg vet ikke hvorfor du avlyste bryllupet, og jeg vil ikke vite det. Men jeg bygde den halvsirkelformede muren rundt den nedsenkede hagen på herregården sammen med Patrick. Jeg kjenner ham. Han er en god mann. En venn.»

			Hun greide ikke svare. Ordene strømmet på i tankene, men hun greide ikke å si dem. Ja, det er han. Hun så ned på det bleke skillet der forlovelsesringen hadde sittet inntil nylig. Og jo, du dømmer meg.

			«Jeg må kunne gjøre noe nyttig i huset», sa hun med flat stemme. «Og jeg forventer at du lar meg hjelpe til. Jeg lover å ikke være i veien.»

			Han så seg rundt i hagen. «Kanskje du kan hjelpe til med interiøret senere», sa han til slutt.

			«Jeg er sikker på at du kan lære meg å gjøre mye mer enn som så», sa hun bestemt. «Jeg lærer fort.»

			«Men sir Michael sa at du måtte hvile armen din. At du har fått en skade av noe slag.»

			«Jeg skadet en skive i nakken og ble lammet. Jeg måtte også operere nervene i venstre arm, og nå må jeg trene meg opp. Jeg kan ikke spille like mye som før, men jeg kan heller ikke bare sitte stille», sa hun sammenbitt. «Den høyre armen klarer tunge løft helt fint.»

			Han ble stille igjen og så ikke overbevist ut. Innen frokosten ble servert, hadde hun svelget unna de sinte tårene og var klar til å snakke igjen.

			«Jeg vet ikke hva du har hørt om meg og Patrick, men det er mellom ham og meg», sa hun. «Jeg trenger noe å gjøre mens jeg tar en pause fra karrieren så håndleddet kan bli bra igjen. Foreldrene mine og jeg ble enige om at det ville gjøre meg godt å være borte fra West Island en stund, og at det også ville gjøre ting litt lettere for Patrick. Jeg tror han tenker å bli boende på Westy enn så lenge. Så jeg kom hit for å hjelpe til med renoveringen av Beehive Cottage. Og her sitter vi.»

			Han nippet til kaffen før han blåste på den. «Det er ikke min jobb å finne på småjobber som du kan gjøre, som verken skader armen din eller gjør deg lei deg», sa han.

			«Jeg er allerede lei meg», sa hun og tørket en tåre. Hun greide ikke sette ord på hvor tom hun følte seg innvendig. «Jeg skal passe på håndleddet mitt selv. Hvis du bare fyller avfallssekkene halvveis opp, kan jeg flytte dem for deg. Jeg trenger litt mosjon.»

			Hun hadde mistet så mye muskelmasse mens hun måtte hvile. Det skulle bli godt å føle at hun gjorde noe.

			Han tok en bit av smørbrødet sitt og sa ingenting på en lang stund, mens hun spiste brød og deilig eggerøre. Hun kikket på løpeseddelen om gutten og lurte på hvor hun kunne donere penger.

			«Hvor bor du?» spurte han plutselig.

			Hun skjenket te og så opp på ham. «På øya, selvfølgelig.»

			Et smil bredte seg langsomt over ansiktet hans, som om han syntes det var morsomt. «Det kommer ikke til å være noen hotellrom eller feriehus ledige før etter høstferien», sa han. «Hele øya er fullbooket.»

			Å. Hun tenkte raskt. «Da får jeg bo på Beehive. Jeg tåler å bo litt primitivt i noen uker.»

			Han holdt på å sette kaffen i halsen. «Det går ikke … Jeg rekker ikke å gjøre det klart – eller trygt, for den saks skyld – på én dag.»

			«Nei vel, da trenger du min hjelp, da?» improviserte hun. «Hvis vi skal få det klart til i kveld.»

			«Og det spøker der», sa han. «Jeg tuller ikke. Alle vet det.»

			Hun kastet på håret og undertrykte et lite grøss. «Er det noe jeg ikke er redd for, så er det spøkelser.»

			OKTOBER 1943

			Georgina Preston satt i den lille båten sammen med barna sine, omgitt av vesker med det lille de hadde igjen av eiendeler etter at en bombe eksploderte rett ved huset deres i London. Flammene hadde rast gjennom hele husrekken og etterlatt minimalt av det livet de hadde hatt fra før krigen.

			Hun følte seg fryktelig alene her ute på det store havet, med to små barn å ta seg av og et nytt liv å stable på beina, uten ektemannen. Jim hadde vært i krigen en stund, men før bomben hadde hun hatt selskap av Lena, den eldre kokka deres. Lena var blitt begravd av steinmassene mens hun samlet sammen tingene deres, og var blitt reddet ut av brannmenn og politi, forslått, men i live. Hun hadde bestemt seg for å pensjonere seg og bo hos søsteren mens bruddet i skulderen fikk gro, og selv om Georgie ønsket henne alt godt, savnet hun å kunne småprate med en annen voksen, en som hadde blitt en venn. Lena hadde også vært til uvurderlig hjelp med barna, hun var som en bestemor for dem ettersom både Georgies og Jims foreldre var døde. Etter bomben, da de bodde på et herberge i utkanten av Croydon, hadde Georgina kontaktet Jims grandtante, lady Alice, som bodde i et stort hus i Cheltenham.

			Men grandtante Alice ville ikke ha dem der. Familien hennes eide et hus på Morwen, en av Atlanterhavsøyene, som Jim hadde vært så glad i som barn, og Alice hadde overført huset til Jim og Tommy. Siden ventelisten for å få ny bolig i London var på over to år, hadde Georgie ikke hatt annet valg enn å pakke sammen det lille de eide og dra til et sted hun aldri hadde vært før. Jim hadde alltid beskrevet det som «det perfekte feriehuset». To rom i første etasje, to i andre etasje, ingen hage. Men de ville i det minste ha tak over hodet.

			Tanken på Jim ga Georgie tårer i øynene. Han var savnet; skipet hans var sunket, og hun kunne ikke fri seg fra tanken om at noe forferdelig hadde skjedd ham. Hun var helt alene. Hun følte seg som et av de barna som ventet på å bli satt på et tog for å bli evakuert, uten å ha noen anelse om hvor de skulle. Det var selvfølgelig veldig sjenerøst av Jims grandtante å ordne med huset til dem, og hun var takknemlig, men hun kjente ingen der, og nå trengte hun en venn mer enn noen gang. Thomas var ti år og veldig preget av det som hadde skjedd med hans elskede Lena, og lille Dolly var blitt mer krevende nå som hun var fem år. Hun var full av spørsmål, inkludert det fryktede «hvor er pappa?»

			Spørsmålet om hva «savnet» betydde, syntes å gjelde over hele verden. På seks måneder hadde ingen kunnet fortelle henne hvor Jim var. For noen uker siden, like før bomben gikk av i kjelleren i nummer fem, måtte noe ha endret seg, for banken hadde skrevet og sagt at Jims lønn nå var stoppet. I morges hadde det kommet enda en anonym konvolutt. Hun hadde lagt den i jakkelommen da hun forlot herberget, og klarte ikke å åpne den. Hun var fryktelig redd for at den skulle bekrefte hans død.

			Etter å ha reist hele dagen med tog og deretter ferge hadde de fortsatt et par mil igjen i en åpen båt, som havnesjefen optimistisk hadde kalt «Morwen-fergen». De var de eneste passasjerene.

			«Kan jeg hjelpe til med å ro?» spurte Thomas båtmannen, herr Ellis, som stinket av tobakk fra en pipe med utskjæringer på, og hadde grått skjegg til halvveis ned på brystet. «Jeg er ganske sterk, sir.»

			«Er du?» spurte han idet han akte seg til siden for å gi plass til gutten ved siden av seg, så han kunne holde en av årene. «Kanskje klarer du det, kanskje ikke», sa han før han spyttet over relingen og lot Tommy prøve.

			Med litt hjelp fra den gamle mannens venstre hånd begynte Tommy å trekke i den enorme åren, og båten beveget seg ut mot dypere farvann.

			«Så du skal overta Beehive Cottage, frue?» spurte han mens han brukte hele seg til å bevege båten fremover. Tommy svettet allerede og gled frem og tilbake på setet.

			«Ja. Kjenner du til huset?» Hun rettet seg opp, holdt fast i den flagrende kjolekanten og var glad for strikkejakken i den kjølige vinden. Det hadde vært bortkastet tid å krølle det skulderlange, mørke håret over gasskomfyren i morges – vinden trakk allerede i skjerfet. Dolly klemte seg inntil henne og holdt den ene siden varm.

			«Ja, det gjør jeg. Jeg ble født to hus nedenfor», sa han og rodde utrettelig videre, selv da Tommy mistet taket på åren og falt bakover i båten. Tommy kom seg raskt på plass igjen. «En, to», sa herr Ellis oppmuntrende. «Sånn ja, gutt, nå har du taket på det.»

			«Faren hans har vært roer», sa hun for å oppmuntre Tommy, men minnet om Jim som rodde for Cambridge da de begge var unge, satte seg fast i halsen og fylte øynene med tårer. «Han vant mot Oxford i åtter i 1931.» Han var så høy; hun hadde nesten glemt hvor liten han fikk henne til å føle seg.

			«De har bare én åre hver, ikke sant?» pustet Tommy.

			Mannen slapp taket i åren og lot gutten ro noen tak på egen hånd. «Jeg tror du blir en god gigg-roer selv», sa han og tok tak i enden av åren igjen da båten svingte litt. «Akkurat som faren din. Du må bare bli litt større først.»

			Dolly presset seg tettere inntil Georgie da bølgene ble høyere og vannsprøyten traff dem. Georgie kjempet mot tårene nå. Hun vendte blikket bort fra de to roerne mens hun mintes Jim som smilte fra vinnerbåten før han hoppet i land, løftet henne opp og omfavnet henne. Hun skulle gitt mye for å ha armene hans rundt seg nå.

			Hun kremtet. «Er det langt til Morwen?» sa hun og så på den hvite sanden på øya som nærmet seg.

			«Den ligger bak denne. Dette er St. Pirans, et fint sted å ha piknik», sa herr Ellis og smilte til lille Dolly. «Deler av denne stranden er minelagt, men den andre siden er ikke det.»

			Krigen slapp ikke taket, selv ikke her, på de vakre øyene. «Det blir fint, ikke sant, Dolly?» sa hun og så ned på den molefonkne datteren. «Sandslott og vassing i vannet.»

			Båten gled parallelt med den lille kaia på St Piran’s, og Georgie så på klyngen av hus og butikker og et lite tårn med et flagg på. «Vi svinger rundt på baksiden av denne øya, så vil strømmen dytte oss over til Morwen.» Å måtte jobbe mot tidevannet fikk herr Ellis til å stønne av anstrengelse. De var ganske nær land, og Georgie kunne se et minefeltsskilt der inne da de rundet enden på øya.

			Det neste de så av land, var noen klipper med sjøfugl på, og bak dem steg det seg en høyere, mørkere øy opp av havet. En liten landsby med fargerike hus lå ned mot vannet.

			«Er det Morwen?»

			Stedet var som tatt ut av et eventyr, med gater og hus som klatret seg oppover åsen. Det var et bitte lite sted, med en grå kirke i den ene enden. Bak landsbyen strakte grønne jorder seg oppover, og på toppen av øya lå det en stor bygning. Et par båter lå fortøyd ved kaia, mens flere andre var på vei ut mot åpent hav.

			«Gode forhold for fiske nå», mumlet han med pipen i munnviken. «Se, der er det seler», sa han og slapp taket i den ene åren for å peke mot noen runde, svarte hoder i vannet.

			«Dolly, se, seler!» Da båten la seg over i den kraftige strømmen, kom de nærmere. «Se på ansiktene deres, de ser ut som store valper», sa hun. Selv Dolly lente seg frem for å se og smilte av de nysgjerrige ansiktene med barter.

			«Greit. Nå, gutt, må du gi alt du har for å få oss over denne strømmen. Vi kaller det sundet», sa han, og de begynte å ro hardere. Det var så urolig sjø at den åpne båten ble løftet opp av hver bølge og slått tilbake mot vannet, noe som fikk Dolly til å skrike til første gang det skjedde. Georgie smilte til henne og sa at de var på eventyr, og at det var spennende. Thomas var utmattet, den spede brystkassen hans pumpet i den våte skjorten, og han hadde sjøsprøyt i håret.

			«Vil du hjelpe til, frue?» sa den gamle mannen.

			Hun vinket Tommy til seg, tok plass ved den gamle mannen og brettet jakken sin og la den ved siden av seg. Åren var fryktelig tung, og da hun begynte å ro, gled hun nesten av toften, men etter hvert fant hun en bevegelse som fungerte. Hun tok av seg skoene og lot de nakne føttene gripe tak i plankene mens hun dro så hardt hun kunne.

			«En – to – en – to …» telte han, og hun skjønte at hun måtte ta korte nok tak for ikke å falle bakover slik Tommy hadde gjort. Ikke slipp taket.

			Håret hadde begynt å løsne fra skjerfet og virvlet rundt ansiktet, men hun konsentrerte seg hele tiden om å dra. «Sånn ja, frue!» ropte han over vinden, som nå blåste kraftig. «Bare vi kommer oss over sundet, så blir det bedre når vi nærmer oss øya.»

			«Så flink du er, mor!» ropte Tommy og klemte Dolly mens hun klappet.

			Georgie ble sliten etter noen minutter, men hun lukket øynene og rodde alt det hun var kar om, mens hun tenkte på Jim og hva han ville ha sagt. Flink jente, Georgie …

			Sommerkjolen revnet ved armhulen, så hun ville bli nødt til å reparere den enda en gang, men hun skjøv tanken fra seg.

			«Slapp av nå, frue», sa mannen inn i øret henne. Da hun åpnet øynene, var sjøen roligere, med bare noen små bølger som rullet mot kaia. Den så ut til å være laget av en eneste stor steinblokk. 

			«Å, vi er nesten fremme», sa hun til barna. «Det er bra.»

			«Her, gutt, ta åren min», sa han til Tommy og kastet et tau til en mann som ventet ved en slipp. Da de la til ved skråningen, samlet Georgie sammen skoene og veskene og tok på seg jakken igjen. Brevet raslet i lommen.

			«Takk, herr Ellis», sa hun høflig da han hjalp henne opp av båten. Hun ga ham en hel shilling.

			«Takk til deg, frue», sa han og lo med glitrende øyne mens han ga bagasjen hennes til mannen på kaia. «Mannen din er visst ikke den eneste roeren i familien.» Han bøyde seg ned mot Dolly. «Vi skal lære deg å ro når du blir stor nok. Barnebarna mine liker å delta i gigg-regattaer. Patience kan seile også.»

			«Er det andre barn her?» spurte Dolly.

			«En hel klasse. Du møter dem på skolen», sa han. «Den ligger rett opp bakken der, bak Beehive Cottage.» Han ga dem en nøyaktig veibeskrivelse før han plystret på en gutt som sto klar. «Robbie, hjelp denne damen opp bakken.»

			«Du har vært veldig snill», sa Georgie impulsivt.

			«Pass nå godt på deg selv oppe i huset.» Han gikk sin vei før hun fikk spurt noe mer, men i ordene lå det en antydning til en advarsel.

